સુપ્રીમ કોર્ટના ચૂકાદા પછી પાકિસ્તાનમાં હવે કોઈ રાષ્ટ્રવ્યાપી નેતા રહ્યો નથી. પાકિસ્તાની સેના માટે મોકળું મેદાન છે. મજબૂત નેતાની ગેરહાજરીમાં સેનાના લો-પ્રોફાઇલ જનરલ પણ પ્રોક્સી શાસન ચલાવી શકશે. ભારત માટે શરીફ હતાં ત્યારે પણ કોઈ આશા નહોતી. નવો શક્તિશાળી નેતા પાકિસ્તાનમાં ઊભો ના થાય ત્યાં સુધી ભારત સાથેના સંબંધોમાં શું કરવું તેમાં સેનાનો હાથ ઉપર રહેવાનો છે. જોકે શરીફ વડાપ્રધાન નહીં બની શકે તેના કારણે બીજી પણ એક સ્થિતિ ઊભી થઈ છે. ભારત સાથે કેવા સંબંધો રાખશે તે મુદ્દો દરેક નેતા ચૂંટણીમાં ચગાવતો હોય છે. કદાચ પાકિસ્તાનમાં ઘણા વર્ષે એવી ચૂંટણી થશે, જેમાં આંતરિક રીતે દેશની નવી નેતાગીરી કેવી ઊભી થશે તેનો મુદ્દો મહત્ત્વનો બની રહેશે.